承天萬佛閣
作者：釋居簡
朝代：宋

paragraphs: 覩史何年宮，飛跨雙峨眉。
又如聽經塔，湧出踞地維。
不然鈞天人，來下觀闕隨。
去年曾此游，入眼未始窺。
西風一回首，峭峙凌煙霏。
璇題翬萬椽，雕礎逾十圍。
神速藐鬼工，莫知爲者誰。
或曰金泉僧，短髮霜披披。
信孚全吳地，幻此一段奇。
胸中楚澤小，簷外吳天低。
舉手斗可捫，縱脚雲可梯。
江窮水屈折，港盡天畛畦。
因知廣大量，不爲狹隘移。
閣中優缽花，萬朵秋不萎。
天子壽萬年，一年開一枝。